Document ID: 32013R0538

KOMMISSIONENS GENNEMFØRELSESFORORDNING (EU) Nr. 538/2013
af 11. juni 2013
om overgangsforanstaltninger for visse import- og eksportlicenser og forudfastsættelsesattester vedrørende samhandelen med landbrugsprodukter mellem Unionen i dens sammensætning pr. 30. juni 2013 og Kroatien
EUROPA-KOMMISSIONEN HAR -
under henvisning til traktaten om Kroatiens tiltrædelse, særlig artikel 3, stk. 4,
under henvisning til akten om Kroatiens tiltrædelse, særlig artikel 41, og
ud fra følgende betragtninger:
(1)
Før den 1. juli 2013 er samhandelen med visse landbrugsprodukter mellem Unionen og Kroatien betinget af, at der fremlægges en import- eller eksportlicens. Fra den 1. juli 2013 kan disse licenser ikke længere anvendes ved denne samhandel.
(2)
Visse licenser og forudfastsættelsesattester, der er gyldige efter den 30. juni 2013, vil ikke eller kun delvist være anvendt. Forpligtelserne i tilknytning til disse licenser skal overholdes, hvis den stillede sikkerhed ikke skal fortabes. Da disse forpligtelser ikke længere kan overholdes efter Kroatiens tiltrædelse, er det nødvendigt med virkning fra datoen for denne tiltrædelse at fastsætte overgangsforanstaltninger for frigivelse af sikkerhedsstillelsen
(3)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE FORORDNING:
Artikel 1
Efter anmodning fra den pågældende frigives sikkerhedsstillelsen for udstedelsen af import- og eksportlicenser samt forudfastsættelsesattester, såfremt:
a)
eksport- eller modtagerlandet angivet på licenserne eller forudfastsættelsesattesterne er Kroatien. Hvor angivelse af eksport- eller modtagerland på licensen eller forudfastsættelsesattesten ikke er påkrævet, skal operatøren over for kompetente myndigheder fremlægge tilfredsstillende dokumentation for, at eksport- eller modtagerlandet er Kroatien
b)
licensernes eller forudfastsættelsesattesternes gyldighed ikke udløber før den 1. juli 2013
c)
licenserne eller forudfastsættelsesattesterne ikke eller kun delvist vil være anvendt den 1. juli 2013.
Artikel 2
Denne forordning træder i kraft under forudsætning af, at traktaten om Kroatiens tiltrædelse træder i kraft, og da på datoen herfor.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 11. juni 2013.

Labels: 3
15
18
6